Polisie aangemoedig om gevaarlike misdadigers te skiet | Maroela Media
“Jy moet skiet as kriminele jou lewe in gevaar stel,” het adjunk-polisiekommissaris genl.maj. Zamuthango Mki gesê. “Ons kan nie voortgaan om begrafnisse by te woon van polisiebeamptes wat deur kriminele vermoor word nie.” Mki het polisiebeamptes Saterdag tydens die begrafnis van sers. Thembile Gulwa by die Ngcwazi nedersetting in Ngqamakhwe toegespreek.
Gulwa is in Februarie in Kinkelbos, Port Elizabeth, doodgeskiet tydens ŉ voorval waarby sewe verdagtes betrokke was.
ŉ 37-jarige man is ná die voorval vir Gulwa se moord in hegtenis geneem. Ses verdagtes is nog soek.
Mki het aan die gemeenskap gesê hulle moet ophou om kriminele te beskerm. “Wanneer ŉ mens dít doen, dra ŉ mens by tot misdaad in die gebied.”
Bheki Cele, die voormalige nasionale polisiekommissaris, het in 2009 gesê hy wil die wet verander om die polisie toe te laat om kriminele “te skiet om dood te maak sonder om bekommerd te wees oor die nagevolge”.
Die parlement het in 2012 die Strafproseswysigingswetsontwerp goedgekeur. Dit gee riglyne oor wanneer en hoe dodelike geweld mag gebruik word om ‘n inhegtenisname uit te voer. – SAPA
Jou volgende meningsverskil met n polisiebeampte kan van jou n gevaarlike misdadiger maak.